El nou SEAT Tarraco, que es presentarà aquesta tarda al Tarraco Arena Plaça, no incorporarà el català al sistema multimèdia, perquè no hi haurà versió "en dialectes". Aquesta és la resposta telefònica que ha donat el servei d'atenció al client de SEAT (SEATresponde) a la Plataforma per la Llengua. Quan l'entitat ha aclarit que el català no és un dialecte sinó una llengua, i a més, oficial, SEAT ha afirmat que en el sistema multimèdia només fan servir una llengua per país: de les oficials, la més important. Però aquesta afirmació també és falsa: en països com Bèlgica o Suïssa, SEAT utilitza les diverses llengües oficials, mentre que a Andorra, on l'única llengua oficial és el català, el sistema multimèdia dels cotxes tampoc no és en català.

El nou SEAT, "segurament", fora de la llei

El servei d'atenció al client també ha comunicat que "segurament" el nou SEAT Tarraco tampoc no disposarà dels manuals d'ús del cotxe en català, tot i ser obligatori per llei tenir-los en català i en el mateix format que en qualsevol altra llengua. És a dir, "segurament", el nou SEAT Tarraco estarà fora de la llei.

La Plataforma per la Llengua confia que tot plegat sigui un error i lamenta el menyspreu que fa a la llengua catalana el servei d'atenció al client de SEAT. La firma automobilística va expressar a començaments d'any a l'ONG del català que adaptaria els seus cotxes al mercat catalanoparlant, igual com ho havia fet per a la resta de mercats similars, de manera que tant el web com el sistema multimèdia serien en català, però els terminis previstos no s'han complert.

Fins ara SEAT fa servir sense excepcions totes les llengües europees de dimensions similars al català i compleix tota la normativa de consum pel que fa als usos lingüístics excepte a Catalunya, on actua fora de la llei. Recentment, el Tribunal Constitucional va avalar aquesta obligació i totes les empreses de vehicles han d'incloure el català en els manuals dels vehicles. Altres multinacionals de vehicles ja han comunicat a la Plataforma per la Llengua que estan adaptant el manual a la legislació vigent.

Durant el 2017, a Catalunya, el País Valencià i les Illes es van vendre 361.648 vehicles nous no comercials de totes les marques (el 29% de les vendes de l'Estat), i comptant Andorra es va arribar als 364.334. Això vol dir que el 2017, només allà on el català és oficial es van vendre més vehicles que a Suïssa (uns 320.000) o a Dinamarca (230.000), i, per descomptat, també molts més que als mercats de llengua eslovena (70.000) o islandesa (20.000), per exemple. Si incorporéssim el mercat de llengua oficial catalana al rànquing dels 28 països de la Unió Europea, seria el 10è, just per sota de Suècia. En el cas concret de SEAT, a més, el mercat on el català és oficial és un dels principals del món.

El mercat català de SEAT en relació amb altres mercats i els usos lingüístics

País / regió Llengua del web Llengua del manual Vendes de vehicles el 2017 Alemanya alemany alemany 101.100 Espanya castellà castellà 95.063 Gran Bretanya anglès anglès 56.151 Parla catalana 1 castellà castellà 27.0002 Mèxic castellà castellà 24.681 França francès francès 24.225 Turquia turc turc 20.718 Itàlia italià Italià 18.068 Àustria alemany alemany 17.518 Polònia polonès polonès 11.124 Portugal portuguès portuguès 11.100 Israel hebreu hebreu 8.800 Suïssa alemany, francès, italià alemany, francès, italià 10.335 República Txeca txec txec 8.300 Bèlgica neerlandès i francès neerlandès i francès Sense dades Andorra remet web Espanya (castellà) castellà Sense dades Estònia estonià estonià Sense dades

1 Inclou Catalunya, País Valencià i les Illes Balears (no es té en compte Andorra, l'Alguer i la Catalunya del Nord).

2 Com que no es disposen de dades directes de SEAT, el càlcul s'ha fet a partir de les dades generals de vendes de cotxes de totes les marques tot tenint en compte que aquest territori representa un 29% del mercat espanyol en vendes l'any 2017.

Mercats clarament més petits per a SEAT que el de llengua catalana amb el web en les respectives llengües

Italià a Itàlia

portuguès a Portugal

àzeri a Azerbaidjan

francès a Bèlgica

neerlandès a Bèlgica

serbocroat a Bòsnia

búlgar a Bulgària

castellà a Colòmbia

serbocroat a Croàcia

txec a la República Txeca

danès a Dinamarca

estonià a Estònia

finès a Finlàndia

grec a Grècia

hongarès a Hongria

hebreu a Israel

letó a Letònia

lituà a Lituània

macedoni a Macedònia

neerlandès als Països Baixos

polonès a Polònia

romanès a Romania

serbocroat d'alfabet ciríl·lic a Sèrbia

eslovè a Eslovènia

eslovac a Eslovàquia

suec a Suècia

alemany a Suïssa

francès a Suïssa

italià a Suïssa

turc a Turquia

ucraïnès a Ucraïna